LESTA LI SSEJJAĦ REFERENDUM Il-President sospiża tal-Brażil Dilma Rousseff sostniet li jekk ma tinstabx ħatja fl-investigazzjoni li għaddejja bħalissa mis-Senat dwar tbagħbis ta' fondi pubbliċi hija tkun lesta li ssejjaħ referendum rigward il-possibbiltà li ssir elezzjoni presidenzjali bikrija. Osservaturi politiċi sostnew li Rousseff għamlet din l-offerta biex tipprova ddawwar l-opinjoni tas-Senat hekk kif s'issa dan kien kontriha mhux ħażin. Rousseff bħalissa hija sospiża mill-kariga tagħha bħala president sa tmiem l-investigazzjoni li mistennija li tkompli għaddejja sa Awwissu. Sadanittant, qiegħed imexxi l-Gvern dak li kien il-Viċi President tagħha Michel Temer. Jekk Rousseff ma tinstabx ħatja, hija tkun tista' tkompli l-mandat elettorali oriġinali tagħha li jintemm fl-2018. MIN GĦANDU RAĠUN? Stħarriġ li kien ippubblikat nhar il-Ġimgħa li għadda mill-portal tal-aħbarijiet The Independent reġa' indika li l-possibbiltà ta' Brexit qed iżid fil-popolarità fost il-votanti Brittaniċi. Skont dan l-istħarriġ, li sar mill-kumpanija ORB, il-perċentwal ta' votanti li jixtiequ lil pajjiżhom joħroġ mill-Unjoni Ewropea (UE) issa laħaq il-55%. Dan ifisser li l-'Leave' qiegħed igawdi minn vantaġġ ta' 10%. Madankollu, l-organizzaturi tal-kampanja favur il-ħruġ mill-UE kienu aktar kawti hekk kif fir-reazzjoni tagħhom għal dan l-istħarriġ sostnew li mill-informazzjoni li għandhom f'idejhom id-distakk huwa tant minimu li ma jqisux li naħa għandha vantaġġ ċar fuq l-ieħor. ARREST IEĦOR B'RABTA MAL-ATTAKK FI BRUSSELL Raġel ta' 31 sena kien arrestat fil-kapitali Belġjana fuq suspetti ta' involviment f'attakki terroristiċi. L-arrest ta' Ali E.H.A, kif ġie identifikat mill-pulizija, sar waqt tfittxija fl-appartament tiegħu. Sorsi qalu li Ali qed jiġi ssuspettat li assista lil dawk li wettqu l-attakk biex jinħbew mill-awtoritajiet. S'issa kienu arrestati madwar disa' persuni oħra b'rabta mal-attakk ta' Marzu li għadda li ħalla 32 persuna mejta fl-ajruport u l-istazzjon tal-metro. Il-vittmi fl-attakk ta' Pariġi ftit taż-żmien qabel kien ilaħħaq il-130 persuna. Huwa maħsub li l-attakk ta' Brussell kien ukoll ippjanat għal Pariġi, qabel wieħed mit-terroristi ma nqabad fi Brussell. AKTAR PROBLEMI Is-sistema ta' trasport Franċiża kompliet tiġi mħarbta fl-aħħar jiem hekk kif ilbieraħ ngħaqdu mal-istrajks nazzjonali l-bdoti tal-Air France. Il-motivazzjoni wara l-istrajk hija r-reżistenza ta' dawn il-ħaddiema għal deċiżjoni tal-kumpanija li timplimenta tnaqqis fil-pagi tal-impjegati tagħha. L-istrajk huwa mistenni li jdum erbat ijiem u, skont il-unjin SNPL, għandu jwassal biex madwar 70% tal-bdoti ma jidħlux għal xogħolhom. Madankollu, kelliema għall-Air France sostniet li se jkun biss madwar 25% tal-bdoti li mhumiex se jidħlu għax-xogħol. Din is-sitwazzjoni kompliet iżżid l-uġigħ ta' ras għall-Gvern Franċiż li għandu pajjiż maħkum minn numru kbir ta' azzjonijiet industrijali fi żmien meta qiegħed jospita l-EURO 2016. TALBU L-INDIPENDENZA U NGĦATAW IL-MEWT L-aġenzija għad-drittijiet umani Amnesty International qed takkuża l-armata Niġerjana bil-mewt ta' 17-il persuna ċivili. Il-vittmi kienu qed jipprotestaw fit-toroq għall-indipendenza ta' Biafra mill-gvern ċentrali Niġerjan. Uħud minnhom sofrew minn ġrieħi ta' armi tan-nar f'darhom, li jindika li kienu qegħdin jaħarbu, u mhux jattakkaw. Il-kwistjoni ta' Biafra reġgħet bdiet tirranka dan l-aħħar, wara gwerra ċivili fi tmiem is-snin sittin li ħalliet madwar miljun persuna mejta. Sezzjoni tal-persuni li jgħixu fi Biafra jħossu li l-Gvern Niġerjan ma jirrappreżentax l-interessi tagħhom, anke għax huwa magħmul fil-maġġoranza minn politiċi li ġejjin mit-Tramuntana tal-pajjiż. TASAL L-GĦAJNUNA UMANITARJA FIS-SIRJA Din il-ġimgħa bdiet tasal l-ewwel għajnuna umanitarja fi wħud mill-iktar żoni milquta mill-gwerra fis-Sirja. Din kienet l-ewwel għajnuna umanitarja f'ikel minn barra l-pajjiż fi tliet snin u nofs, wara li skada ż-żmien stipulat min-Nazzjonijiet Uniti li matulu l-Gvern Sirjan kellu jipprovdi għajnuna lill-persuni ċivili. L-ewwel konsenja waslet f'Darayya, fejn huwa kkalkulat li għad baqa' jgħixu fost it-tifrik madwar 4,000 resident. Il-problema ta' nuqqas ta' ikel hija kbira, fejn kien hemm rapporti ta' tfal li jagħmlu ġranet sħaħ bil-ġuħ tant li spiċċaw jieklu l-ħaxix ħażin mill-art. Uħud tilfu ħajjithom.